Det er egentlig ikke normalt, at en mentalundersøgelse bliver lagt frem, inden retten har taget stilling til, om den tiltalte er skyldig eller ej, men det blev mentalundersøgelsen af den 37-årige mand fra Flauenskjold, der er tiltalt for at have dræbt 22-årige Mia Skadhauge Stevn. Ved det sjette retsmøde i retssagen onsdag læste anklager Mette Bendix op fra den undersøgelse psykologer har lavet af den tiltalte, og her kom der flere ting frem om den tiltaltes selvbillede. - Hans ekstreme fokus på egne indre tilstande må beskrives som narcissistiske, lød det blandt andet i den psykologiske undersøgelse af nordjyden. Den tiltalte havde ellers beskrevet sig selv som en hjælpsom og omsorgsfuld person, men det vurderede psykologerne bag undersøgelser ikke var tilfældet, da den tiltalte, ifølge undersøgelsen, udelukkende virkede optaget af sig selv. Ligesom der i undersøgelsen står, at der ved den tiltalte sås en underliggende vrede og antipati mod kvinder. Udviser ikke anger Den tiltalte har i byretten erkendt usømmelig omgang med lig, og i retten fremstod han tydeligt berørt, da han skulle snakke om den del af tiltalen under hans forklaring, ligesom han ved onsdagens retsmøde skjulte sit ansigt i hænderne, da der blev vist billeder fra Dronninglund Storskov. I mentalundersøgelsen står det dog beskrevet, at han ikke udviser anger eller skyldfølelse over for det, han har erkendt. - Tiltalte er ikke i stand til at sætte sig ind i andres tanker og følelser, lyder det blandt andet i mentalundersøgelsen, hvor der også står, at den tiltalte anser sig selv som for at have store evner til empati, men ud fra den psykologiske undersøgelse sås det ikke at være tilfældet. Egnet til almindelig straf Mentalundersøgelsen beskriver også den tiltalte som grådlabil, som psykologen bag undersøgelsen mener at have rod i selvmedlidenhed. Han taler blandt andet med psykologen, om det han ikke længere kan opleve. - Tiltalte fremstår selvrosende, selvovervurderende og med forvrængede forestillinger om sig selv. Han ignorerer og gradbøjer virkeligheden, står det beskrevet i den mentalundersøgelse anklageren læste op i retten. Den tiltalte bliver derudover beskrevet som begavet indenfor normalområdet. Mentalundersøgelsen af den tiltalte anbefaler heller ikke en psykiatrisk behandlingsdom som straf, da han stadig vurderes egnet til almindelig straf.

Referat:
På det sjette retsmøde mod den 37-årige mand, der er tiltalt for drabet på Mia Skadhauge Stevn, blev mentalundersøgelsen af ham fremlagt.